CELEX: 32010D0315
Language: sk
Date: 2010-06-08 00:00:00
Title: 2010/315/: Rozhodnutie Komisie z  8. júna 2010 , ktorým sa zrušuje rozhodnutie 2006/601/ES o núdzových opatreniach, pokiaľ ide o nepovolený geneticky modifikovaný organizmus „LL RICE 601“ vo výrobkoch z ryže, a stanovuje sa náhodné testovanie neprítomnosti uvedeného organizmu vo výrobkoch z ryže [oznámené pod číslom K(2010) 3527]  (Text s významom pre EHP )

9.6.2010   
            
            
               SK
            
            
               Úradný vestník Európskej únie
            
            
               L 141/10
            
         ROZHODNUTIE KOMISIE
   z 8. júna 2010,
   ktorým sa zrušuje rozhodnutie 2006/601/ES o núdzových opatreniach, pokiaľ ide o nepovolený geneticky modifikovaný organizmus „LL RICE 601“ vo výrobkoch z ryže, a stanovuje sa náhodné testovanie neprítomnosti uvedeného organizmu vo výrobkoch z ryže
   [oznámené pod číslom K(2010) 3527]
   (Text s významom pre EHP)
   (2010/315/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 2,
   keďže:
   
               (1)
            
            
               V rozhodnutí Komisie 2006/601/ES (2) sa požaduje, aby sa zásielky výrobkov z ryže pochádzajúce zo Spojených štátov amerických, ktoré sú pravdepodobne zmiešané, mohli uvádzať na trh iba vtedy, ak sú k nim priložené určité doklady preukazujúce, že dotknuté výrobky neobsahujú geneticky modifikovaný organizmus „LL RICE 601“. Okrem toho sa v uvedenom rozhodnutí stanovujú určité iné kontrolné opatrenia.
            
         
               (2)
            
            
               Ministerstvo poľnohospodárstva Spojených štátov amerických (United States Department of Agriculture, USDA) uverejnilo výsledky svojho vyšetrovania, ktoré sa týkalo predovšetkým prítomnosti organizmu „LL RICE 601“ v ryži z USA určenej na obchodné účely. Presné mechanizmy týkajúce sa prímesí sa síce nemohli stanoviť, zistenia však ukázali, že zdroj prímesí organizmu „LL RICE 601“ bol obmedzený.
            
         
               (3)
            
            
               Okrem toho organizácia US Rice Federation prijala plán, ktorého cieľom je vyňať „LL RICE 601“ z vývozu USA. Tento plán zahŕňal testovanie osiva pred výsadbou, ako aj kontroly dokladov a analytické kontroly v miestach dodania.
            
         
               (4)
            
            
               Po poslednej zmene a doplnení rozhodnutia 2006/601/ES rozhodnutím Komisie 2008/162/ES (3) boli všetky výsledky testov osiva z roku 2008 v piatich štátoch, kde sa pestuje ryža (Arkansas, Mississippi, Louisiana, Texas a Missouri) a ktoré sú uvedené v rámci uvedeného plánu, negatívne, pokiaľ ide o prítomnosť „LL RICE 601“.
            
         
               (5)
            
            
               Zo zistení a záverov správy Potravinového a veterinárneho úradu z roku 2008 týkajúcich sa hodnotenia kontrolných činností v Spojených štátoch, pokiaľ ide o mimoriadne opatrenia pre vývoz ryže do EÚ [Spojené štáty 2008 – 7857], vyplýva, že z hľadiska opatrení stanovených v rozhodnutí 2006/601/ES bol zavedený prijateľný systém.
            
         
               (6)
            
            
               V rámci testov uskutočnených organizáciou US Rice Federation na úrode ryže z roku 2009, ktorá je tiež známa ako zelená ryža, neboli zistené žiadne dávky obsahujúce „LL RICE 601“. Okrem toho priemyselné odvetvie Spojených štátov uviedlo, že uvedený plán použije i na úrode v roku 2010 a ak sa zachovajú opatrenia v záujme trhu, bude naďalej uskutočňovať testovanie a certifikáciu pred vývozom i v prípade, že sa opatrenie zruší.
            
         
               (7)
            
            
               V dôsledku toho už neexistujú dôvody, ktoré oprávňovali rozhodnutie 2006/601/ES. Toto rozhodnutie by sa preto malo zrušiť.
            
         
               (8)
            
            
               Členské štáty by však mali situáciu na vhodnej úrovni naďalej monitorovať formou náhodného testovania s cieľom overovať neprítomnosť výrobkov z ryže zmiešaných s „LL RICE 601“ na trhu. Výsledky tohto monitorovania sa musia prostredníctvom RASFF (Systému rýchleho varovania pre potraviny a krmivá) urýchlene oznámiť Komisii, ktorá posúdi, či sú potrebné ďalšie opatrenia.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Rozhodnutie 2006/601/ES sa zrušuje.
   Článok 2
   Členské štáty v súlade s nariadením (ES) č. 178/2002 zabezpečia vhodnú úroveň náhodného testovania, cieľom ktorého je overiť neprítomnosť na trhu výrobkov z ryže, ktoré obsahujú geneticky modifikovaný organizmus „LL RICE 601“, pozostávajú z neho alebo sú z neho vyrobené.
   Článok 3
   Toto rozhodnutie je určené členským štátom.
   
      V Bruseli 8. júna 2010
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 31, 1.2.2002, s. 1.
   
      (2)  Ú. v. EÚ L 244, 7.9.2006, s. 27.
   
      (3)  Ú. v. EÚ L 52, 27.2.2008, s. 25.